title: 2008/584/CE: Decizia Consiliului din 15 iulie 2008 de modificare a Deciziei 2006/493/CE de stabilire a valorii sprijinului comunitar pentru dezvoltarea rurală pentru perioada 1 ianuarie 2007 - 31 decembrie 2013 , a defalcării anuale a acestuia, precum și a sumei minime care trebuie alocată regiunilor care pot beneficia de obiectivul Convergență

text:
               16.7.2008

               RO

               Jurnalul Oficial al Uniunii Europene

               L 188/26

      DECIZIA CONSILIULUI

   din 15 iulie 2008
   de modificare a Deciziei 2006/493/CE de stabilire a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013, a defalcării anuale a acestuia, precum și a sumei minime care trebuie alocată regiunilor care pot beneficia de obiectivul „Convergență”
   (2008/584/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1), în special articolul 69 alineatul (1),
   având în vedere propunerea Comisiei,
   întrucât:

               (1)

               Decizia 2006/493/CE a Consiliului (2) stabilește valoarea sprijinului comunitar pentru dezvoltarea rurală pentru perioada 1 ianuarie 2007-31 decembrie 2013, defalcarea anuală a acestuia, precum și suma minimă care trebuie alocată regiunilor care pot beneficia de obiectivul „Convergență”.

               (2)

               Ca urmare a deciziei autorității bugetare de a transfera anumite credite de angajament destinate sprijinului comunitar pentru dezvoltarea rurală în temeiul Regulamentului (CE) nr. 1698/2005 neutilizate în 2007 și în conformitate cu dispozițiile punctului 48 din Acordul interinstituțional între Parlamentul European, Consiliu și Comisie privind disciplina bugetară și buna gestiune financiară (3) ar trebui să fie modificată Decizia 2006/493/CE în scopul realocării acestor credite pentru perioada 1 ianuarie 2008-31 decembrie 2013.

               (3)

               Prin urmare, Decizia 2006/493/CE ar trebui să fie modificată în consecință,

         DECIDE:
   Articolul 1
   Anexa la Decizia 2006/493/CE se înlocuiește cu textul din anexa la prezenta decizie.
   Articolul 2
   Prezenta decizie se aplică de la 1 ianuarie 2008.

      Adoptată la Bruxelles, 15 iulie 2008.

            Pentru Consiliu

            Președintele

         M. BARNIER

      (1)  JO L 277, 21.10.2005, p. 1. Regulament modificat ultima dată prin Regulamentul (CE) nr. 146/2008 (JO L 46, 21.2.2008, p. 1).

      (2)  JO L 195, 15.7.2006, p. 22.

      (3)  JO C 139, 14.6.2006, p. 1. Acord modificat ultima dată prin Decizia 2008/371/CE a Parlamentului European și a Consiliului (JO L 128, 16.5.2008, p. 8).

      ANEXĂ

            „ANEXĂ
            Valoarea totală a creditelor de angajament pentru 2007-2013, defalcarea anuală și suma minimă care trebuie alocată regiunilor care pot beneficia de obiectivul «Convergență» (1)

                        prețuri 2004 în EUR (2)

                        2007

                        2008

                        2009

                        2010

                        2011

                        2012

                        2013

                        Total

                        Valoarea totală pentru UE 25, plus Bulgaria și România

                        9 325 497 783

                        10 788 767 263

                        10 515 007 756

                        10 278 583 653

                        9 824 886 713

                        9 588 187 168

                        9 356 225 581

                        69 677 155 918

                        Suma minimă destinată regiunilor care pot beneficia de obiectivul «Convergență»

                        27 676 975 284

            Valoarea totală a creditelor de angajament pentru 2007-2013, defalcarea anuală și suma minimă care trebuie alocată regiunilor care pot beneficia de obiectivul «Convergență» (3)

                        prețuri actuale în EUR (4)

                        2007

                        2008

                        2009

                        2010

                        2011

                        2012

                        2013

                        Total

                        Valoarea totală pentru UE 25, plus Bulgaria și România

                        9 896 292 851

                        11 678 108 653

                        11 609 418 209

                        11 575 354 634

                        11 285 706 554

                        11 234 089 442

                        11 181 555 662

                        78 460 526 005

                        Suma minimă destinată regiunilor care pot beneficia de obiectivul «Convergență»

                        31 232 644 963

         (1)  Înainte de modularea obligatorie și de alte transferuri de cheltuieli legate de piață și de plăți directe ale politicii agricole comune pentru dezvoltare rurală.

         (2)  Valorile sunt rotunjite la cel mai apropiat euro.

         (3)  Înainte de modularea obligatorie și de alte transferuri de cheltuieli legate de piață și de plăți directe ale politicii agricole comune pentru dezvoltare rurală.

         (4)  Valorile sunt rotunjite la cel mai apropiat euro.”


title: Decizia 2010/656/PESC a Consiliului din 29 octombrie 2010 de reînnoire a măsurilor restrictive impuse împotriva Côte d’Ivoire

text:
               30.10.2010

               RO

               Jurnalul Oficial al Uniunii Europene

               L 285/28

         DECIZIA 2010/656/PESC A CONSILIULUI
   din 29 octombrie 2010
   de reînnoire a măsurilor restrictive impuse împotriva Côte d’Ivoire
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 13 decembrie 2004, Consiliul a adoptat Poziția comună 2004/852/PESC privind adoptarea unor măsuri restrictive împotriva Coastei de Fildeș (1), pentru a pune în aplicare măsurile impuse împotriva Côte d’Ivoire prin Rezoluția 1572 (2004) a Consiliului de Securitate al Organizației Națiunilor Unite („RCSONU”).

               (2)

               La 23 ianuarie 2006, Consiliul a adoptat Poziția comună 2006/30/PESC (2) de înnoire a măsurilor restrictive instituite împotriva Coastei de Fildeș pentru o perioadă suplimentară de douăsprezece luni, precum și de completare a acestora cu măsurile restrictive impuse prin punctul 6 din RCSONU 1643 (2005).

               (3)

               Ca urmare a reînnoirii măsurilor restrictive împotriva Côte d’Ivoire prin RCSONU 1842 (2008), la 18 noiembrie 2008, Consiliul a adoptat Poziția comună 2008/873/PESC (3) de reînnoire, începând cu 1 noiembrie 2008, a măsurilor restrictive instituite împotriva Côte d’Ivoire.

               (4)

               La 15 octombrie 2010, Consiliul de Securitate al Organizației Națiunilor Unite a adoptat RCSONU 1946 (2010) de reînnoire, până la 30 aprilie 2011, a măsurilor impuse împotriva Côte d’Ivoire prin RCSONU 1572 (2004) și prin punctul 6 din RCSONU 1643 (2005) și care au modificat respectivele măsuri cu privire la arme.

               (5)

               Prin urmare, măsurile restrictive impuse împotriva Côte d’Ivoire ar trebui să fie reînnoite. În plus față de exceptările de la embargoul asupra armelor prevăzute de RCSONU 1946 (2010), se impune modificarea măsurilor restrictive pentru exceptarea oricărui alt echipament inclus în mod autonom de către Uniune.

               (6)

               Măsurile de punere în aplicare ale Uniunii sunt prevăzute de Regulamentul (CE) nr. 174/2005 al Consiliului din 31 ianuarie 2005 de impunere a anumitor restricții privind acordarea asistenței pentru activități cu caracter militar în Coasta de Fildeș (4), Regulamentul (CE) nr. 560/2005 al Consiliului din 12 aprilie 2005 de impunere a anumitor măsuri restrictive specifice îndreptate împotriva anumitor persoane și entități având în vedere situația din Coasta de Fildeș (5) și de Regulamentul (CE) nr. 2368/2002 al Consiliului din 20 decembrie 2002 de punere în aplicare a sistemului de certificare pentru Procesul Kimberley privind comerțul internațional cu diamante brute (6),

         ADOPTĂ PREZENTA DECIZIE:
   Articolul 1
   (1)   Se interzice vânzarea, furnizarea, transferul sau exportul în Côte d’Ivoire, de către resortisanții statelor membre sau de pe teritoriul statelor membre sau prin intermediul navelor care arborează pavilionul acestora sau al aeronavelor înmatriculate în statele membre, de armament și de material conex de orice tip, inclusiv arme și muniții, vehicule și echipamente militare, echipamente paramilitare și piese de schimb pentru acestea, precum și echipamente care ar putea fi utilizate pentru represiune internă, fie că provin sau nu de pe teritoriul statelor membre.
   (2)   De asemenea, se interzice:

               (a)

               furnizarea, în mod direct sau indirect, către orice persoană fizică sau juridică, entitate sau organism din Côte d’Ivoire sau pentru utilizare în Côte d’Ivoire, de asistență tehnică, de servicii de intermediere sau de alte servicii legate de materialele menționate la alineatul (1) sau legate de furnizarea, fabricarea, întreținerea și folosirea respectivelor materiale;

               (b)

               furnizarea, în mod direct sau indirect, către orice persoană, entitate sau organism din Côte d’Ivoire sau pentru utilizare în Côte d’Ivoire, de finanțare sau de asistență financiară în legătură cu materialele menționate la alineatul (1), incluzând în special subvențiile, împrumuturile și asigurarea creditelor pentru export pentru orice vânzare, furnizare, transfer sau export al respectivelor materiale sau pentru furnizarea de asistență tehnică în domeniu, de servicii de intermediere sau de alte servicii.

         Articolul 2
   Articolul 1 nu se aplică:

               (a)

               livrărilor și asistenței tehnice destinate exclusiv sprijinirii operației Organizației Națiunilor Unite în Côte d’Ivoire și forțelor franceze care o susțin sau utilizării de către acestea;

               (b)

               următoarelor, sub rezerva autorizării în prealabil de către Comitetul instituit la punctul 14 din RCSONU 1572 (2004) (denumit în continuare „Comitetul pentru sancțiuni”):

                           (i)

                           vânzării, livrării, transferului sau exportului de echipament militar neletal destinat exclusiv utilizării în scopuri umanitare sau de protecție, inclusiv echipament de acest tip destinat utilizării în operații de gestionare a crizelor, sub conducerea Uniunii, a ONU, a Uniunii Africane și a Comunității Economice a statelor din Africa de Vest (ECOWAS);

                           (ii)

                           vânzării, livrării, transferului sau exportului de echipament militar neletal cu scopul exclusiv de a le permite forțelor de securitate din Côte d’Ivoire să recurgă la forță numai în mod adecvat și proporțional, menținând în același timp ordinea publică;

                           (iii)

                           acordării de finanțare și asistență financiară în legătură cu echipamentele menționate la punctele (i) și (ii);

                           (iv)

                           acordării de asistență și formare tehnică în legătură cu echipamentele menționate la punctele (i) și (ii);

               (c)

               vânzării, livrării, transferului sau exportului de echipamente de protecție, inclusiv veste antiglonț și căști militare, exportate temporar în Côte d’Ivoire de către personalul Organizației Națiunilor Unite, personalul Uniunii sau al statelor membre ale acesteia, reprezentanții mass-media și lucrătorii din cadrul programelor umanitare și de dezvoltare, destinate exclusiv uzului lor personal;

               (d)

               echipamentelor vândute sau aprovizionărilor transferate sau exportate temporar în Côte d’Ivoire pentru forțele unui stat care, în conformitate cu dreptul internațional, intervine direct și numai pentru a facilita evacuarea resortisanților săi și a celor în privința cărora are responsabilitate consulară în Côte d’Ivoire, astfel cum se notifică în prealabil Comitetului pentru sancțiuni;

               (e)

               vânzării, furnizării, transferului sau exportului de armament și de material conex, precum și formării și asistenței tehnice destinate exclusiv sprijinirii procesului de restructurare a forțelor de apărare și de securitate sau utilizării pentru acest proces, în conformitate cu articolul 3 litera (f) din Acordul de la Linas-Marcoussis, astfel cum au fost aprobate în prealabil de Comitetul pentru sancțiuni;

               (f)

               vânzării, livrării, transferului sau exportului de echipament neletal care ar putea fi utilizat pentru represiune internă, cu scopul exclusiv de a le permite forțelor de securitate din Côte d’Ivoire să recurgă la forță numai în mod adecvat și proporțional, menținând în același timp ordinea publică, precum și acordării de finanțare, de asistență financiară sau de asistență și formare tehnică în legătură cu astfel de echipamente.

         Articolul 3
   Importul direct sau indirect în Uniune, din Côte d’Ivoire, al tuturor diamantelor brute, fie că sunt sau nu originare din Côte d’Ivoire, este interzis în conformitate cu RCSONU 1643 (2005).
   Articolul 4
   (1)   Statele membre iau măsurile necesare pentru a împiedica intrarea sau tranzitarea pe teritoriul lor a persoanelor desemnate de Comitetul pentru sancțiuni, care reprezintă o amenințare la adresa procesului de pace și de reconciliere națională din Côte d’Ivoire, în special a acelor persoane care împiedică aplicarea Acordurilor de la Linas-Marcoussis și Accra III, a oricărei alte persoane care ar fi considerată responsabilă, pe baza unor informații relevante, de încălcări grave ale drepturilor omului și ale dreptului internațional umanitar în Côte d’Ivoire, a oricărei alte persoane care incită public la ură și la violență, precum și a oricărei alte persoane în legătură cu care Comitetul pentru sancțiuni a stabilit că încalcă măsurile impuse prin punctul 7 din RCSONU 1572 (2004).
   Persoanele menționate la primul paragraf figurează în lista din anexă.
   (2)   Alineatul (1) nu obligă un stat membru să refuze intrarea pe teritoriul său a propriilor resortisanți.
   (3)   Alineatul (1) nu se aplică în cazul în care Comitetul pentru sancțiuni stabilește că:

               (a)

               călătoria este justificată din considerente de nevoi umanitare urgente, inclusiv obligații religioase;

               (b)

               o derogare ar favoriza realizarea obiectivelor rezoluțiilor Consiliului de Securitate al ONU în ceea ce privește pacea și reconcilierea națională în Côte d’Ivoire și stabilitatea în regiune.

         (4)   Atunci când, în temeiul alineatului (3), un stat membru autorizează persoane desemnate de Comitetul pentru sancțiuni să intre sau să tranziteze pe teritoriul său, această autorizație se limitează la obiectivul pentru care a fost acordată și la persoanele la care se referă.
   Articolul 5
   (1)   Toate fondurile și resursele economice care se află în posesia sau sub controlul direct sau indirect al persoanelor sau entităților desemnate de Comitetul pentru sancțiuni în temeiul articolului 4 alineatul (1) sau care sunt deținute de entități desemnate de comitet care se află în posesia sau sub controlul direct sau indirect al acestora sau al oricăror persoane care acționează în numele sau la ordinele acestora sunt înghețate.
   Persoanele menționate la primul paragraf figurează în lista din anexă.
   (2)   Niciun fond, niciun activ financiar și nicio resursă economică nu se pun la dispoziția persoanelor sau entităților menționate la alineatul (1) și nici nu se utilizează în beneficiul acestora, în mod direct sau indirect.
   (3)   Statele membre pot permite derogări de la măsurile menționate la alineatele (1) și (2) în ceea ce privește fondurile și resursele economice:

               (a)

               necesare pentru cheltuieli de bază, inclusiv plăți pentru produse alimentare, chirie sau ipotecă, medicamente și tratament medical, impozite, prime de asigurare și cheltuieli pentru utilități publice;

               (b)

               destinate exclusiv plății unor onorarii rezonabile și rambursării cheltuielilor legate de furnizarea unor servicii juridice;

               (c)

               destinate exclusiv plății de taxe sau comisioane aferente serviciilor de păstrare sau gestionare curentă a fondurilor sau a resurselor economice înghețate, în conformitate cu legislația națională;

               (d)

               necesare pentru a efectua cheltuieli extraordinare, după notificarea către Comitetul pentru sancțiuni de către statul membru în cauză și după aprobarea de către acest comitet;

               (e)

               fac obiectul unui privilegiu sau al unei hotărâri judecătorești, administrative sau arbitrale, caz în care fondurile și resursele economice pot să fie utilizate în scopul precizat de hotărârea sau privilegiul respectiv, cu condiția ca acestea să fie anterioare desemnării persoanei sau entității în cauză de Comitetul pentru sancțiuni și să nu fie în beneficiul unei persoane sau al unei entități menționate la prezentul articol, după notificarea Comitetului pentru sancțiuni de către statul membru în cauză.

         Derogările menționate la alineatul (3) literele (a), (b) și (c) pot să fie acordate după notificarea către Comitetul pentru sancțiuni de către statul membru în cauză a intenției sale de a autoriza, după caz, accesul la astfel de fonduri și resurse economice, și în absența unei decizii defavorabile din partea Comitetului pentru sancțiuni în termen de două zile lucrătoare de la notificarea respectivă.
   (4)   Alineatul (2) nu se aplică sumelor vărsate în conturile înghețate:

               (a)

               a dobânzilor sau a altor câștiguri generate de aceste conturi; sau

               (b)

               a plăților cuvenite în temeiul unor contracte, acorduri sau obligații care au fost încheiate sau au apărut înainte de data la care respectivelor conturi li se aplică măsuri restrictive în temeiul Poziției comune 2004/852/PESC sau al prezentei decizii,

         sub rezerva faptului că astfel de dobânzi, alte remunerații sau plăți continuă să facă obiectul dispozițiilor alineatului (1).
   Articolul 6
   Consiliul stabilește lista prevăzută în anexă și aduce modificări acesteia în conformitate cu ceea ce stabilește fie Consiliul de Securitate al Organizației Națiunilor Unite, fie Comitetul pentru sancțiuni.
   Articolul 7
   (1)   În cazul în care Consiliul de Securitate sau Comitetul pentru sancțiuni includ pe listă o persoană sau o entitate, Consiliul include persoana sau entitatea respectivă în anexă. Consiliul comunică decizia sa, inclusiv motivele includerii persoanei sau entității respective, fie direct, dacă dispune de adresa acestora, fie prin publicarea unui anunț care să ofere persoanei sau entității în cauză posibilitatea de a prezenta observații.
   (2)   În cazul în care sunt transmise observații sau sunt prezentate dovezi substanțiale noi, Consiliul își reexaminează decizia și informează în consecință persoana sau entitatea în cauză.
   Articolul 8
   (1)   Anexa cuprinde motivele includerii pe listă a persoanelor și entităților, astfel cum au fost prezentate de către Consiliul de Securitate sau de către Comitetul pentru sancțiuni.
   (2)   Anexa cuprinde, de asemenea, în funcție de disponibilitate, informații furnizate de Consiliul de Securitate sau de Comitetul pentru sancțiuni necesare în vederea identificării persoanelor sau entităților respective. În ceea ce privește persoanele, astfel de informații pot cuprinde numele, inclusiv pseudonimele, data și locul nașterii, cetățenia, numărul pașaportului și cărții de identitate, sexul, adresa, dacă este cunoscută, precum și funcția sau profesia. În ceea ce privește entitățile, astfel de informații pot cuprinde denumirea, locul și data înregistrării, numărul de înregistrare și sediul. De asemenea, în anexă se menționează data desemnării de către Consiliul de Securitate sau Comitetul pentru sancțiuni.
   Articolul 9
   Pozițiile comune 2004/852/PESC și 2006/30/PESC se abrogă.
   Articolul 10
   (1)   Prezenta decizie intră în vigoare la data adoptării.
   (2)   Prezenta decizie se revizuiește, se modifică sau se abrogă, după caz, în conformitate cu deciziile relevante ale Consiliului de Securitate al Organizației Națiunilor Unite.

      Adoptată la Bruxelles, 29 octombrie 2010.

            Pentru Consiliu

            Președintele

         S. VANACKERE

      (1)  JO L 368, 15.12.2004, p. 50.

      (2)  JO L 19, 24.1.2006, p. 36.

      (3)  JO L 308, 19.11.2008, p. 52.

      (4)  JO L 29, 2.2.2005, p. 5.

      (5)  JO L 95, 14.4.2005, p. 1.

      (6)  JO L 358, 31.12.2002, p. 28.

      ANEXĂ

         Lista persoanelor menționate la articolele 4 și 5

                  Nume (și eventualele pseudonime)

                  Informații de identificare [data și locul nașterii (d.n. și l.n.), numărul pașaportului (P.)/cărții de identitate etc.]

                  Motivele desemnării

                  Data desemnării de către ONU

                  1.

                  BLÉ GOUDÉ, Charles (alias Général; Génie de kpo, Gbapé Zadi)

                  d.n.: 1.1.1972
                  Cetățenia: ivoriană
                  P.: 04LE66241 République de Côte d’Ivoire Eliberat la: 10.11.2005 valabil până la 9.11.2008
                  PD.: AE/088 DH 12 République de Côte d’Ivoire eliberat la 20.12.2002 valabil până la 11.12.2005
                  P.: 98LC39292 République de Côte d’Ivoire eliberat la 24.11.2000 valabil până la 23.11.2003
                  Locul nașterii: Guibéroua (Gagnoa) sau Niagbrahio/Guiberoua sau Guiberoua
                  Adresa cunoscută în 2001: Yopougon Selmer, Bloc P 170; de asemenea, la Hotel Ivoire
                  Adresa declarată în documentul de călătorie nr. C2310421 eliberat de Elveția la 15.11.2005 și valabil până la 31.12.2005: Abidjan, Cocody

                  Conducător al COJEP („Tineri patrioți”). În mod repetat, a făcut declarații publice prin care promova violența împotriva instalațiilor și personalului Organizației Națiunilor Unite și împotriva cetățenilor străini; conducerea și participarea la acte de violență ale milițiilor de stradă, inclusiv bătăi, violuri și ucideri extrajudiciare; intimidarea Organizației Națiunilor Unite, a Grupului de lucru internațional (IWG), a opoziției politice și a presei independente; sabotarea unor posturi de radio internaționale; obstrucționarea acțiunii IWG, a operației Organizației Națiunilor Unite în Côte d’Ivoire (UNOCI), a forțelor franceze și a procesului de pace, astfel cum este definit în Rezoluția 1643 (2005).

                  7 februarie 2006

                  2.

                  DJUÉ, Eugène N’goran Kouadio

                  d.n.: 1.1.1966 sau 20.12.1969
                  Cetățenia: ivoriană
                  P.: 04 LE 017521 eliberat la 10 februarie 2005 și valabil până la 10 februarie 2008

                  Conducător al Uniunii Patrioților pentru Eliberarea Totală a Republicii Côte d’Ivoire (UPLTCI). În mod repetat, a făcut declarații publice prin care promova violența împotriva instalațiilor și personalului Organizației Națiunilor Unite și împotriva cetățenilor străini; conducerea și participarea la acte de violență ale milițiilor de stradă, inclusiv bătăi, violuri și ucideri extrajudiciare; obstrucționarea acțiunii IWG, UNOCI, a forțelor franceze și a procesului de pace, astfel cum este definit în Rezoluția 1643 (2005).

                  7 februarie 2006

                  3.

                  FOFIE, Martin Kouakou

                  d.n.: 1.1.1968
                  Cetățenia: ivoriană
                  Locul nașterii: BOHI, Côte d’Ivoire
                  Carte de identitate Burkina Faso nr.: 2096927 eliberată la 17 martie 2005
                  Certificat de cetățenie Burkina Faso: CNB N.076 (17 februarie 2003)
                  Numele tatălui: Yao Koffi FOFIE
                  Numele mamei: Ama Krouama KOSSONOU
                  Carte de identitate Côte d’Ivoire nr.: 970860100249 eliberată la 5 august 1997 valabilă până la 5 august 2007

                  Caporal-șef, comandant al Forțelor noi pentru sectorul Korhogo. Forțele de sub comanda sa au practicat recrutarea de soldați-copii, răpiri, impunerea de muncă forțată, abuzul sexual al femeilor, arestări arbitrare și ucideri extrajudiciare, încălcând convențiile în domeniul drepturilor omului și dreptul umanitar internațional; obstrucționarea acțiunii IWG, UNOCI, a forțelor franceze și a procesului de pace, astfel cum este definit în Rezoluția 1643 (2005).

                  7 februarie 2006


title: 2010/406/: Decizia Consiliului din 12 iulie 2010 privind alocarea fondurilor dezangajate din proiectele desfășurate în cadrul celui de al nouălea Fond european de dezvoltare (FED) și în cadrul FED anterioare, în vederea sprijinirii celor mai vulnerabile populații din Sudan

text:
               22.7.2010

               RO

               Jurnalul Oficial al Uniunii Europene

               L 189/14

         DECIZIA CONSILIULUI
   din 12 iulie 2010
   privind alocarea fondurilor dezangajate din proiectele desfășurate în cadrul celui de al nouălea Fond european de dezvoltare (FED) și în cadrul FED anterioare, în vederea sprijinirii celor mai vulnerabile populații din Sudan
   (2010/406/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217,
   având în vedere propunerea Comisiei Europene,
   având în vedere Acordul intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în contextul cadrului financiar multianual pentru perioada 2008-2013, în conformitate cu Acordul de parteneriat ACP-CE și cu alocarea asistenței financiare pentru țările și teritoriile de peste mări cărora li se aplică dispozițiile părții a patra din Tratatul CE (1), în special articolul 1 alineatul (4) și articolul 6,
   întrucât:

               (1)

               Guvernul sudanez a decis să nu ratifice Acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (2), astfel cum a fost modificat pentru prima dată la Luxemburg la 25 iunie 2005 (3), pierzând astfel dreptul de acces la Programul indicativ național (NIP) din cadrul celui de al zecelea Fond European de Dezvoltare (FED), în valoare de 294,9 milioane EUR, sumă care este menținută în prezent în rezervă în cadrul celui de al zecelea FED.

               (2)

               Actuala situație politică din Sudan, precum și criza umanitară dramatică din Darfur, sudul Sudanului, estul Sudanului și din zonele de tranziție necesită o implicare puternică a Uniunii Europene, inclusiv prin furnizarea de asistență vitală pentru populația sudaneză. Lipsa disponibilității celui de al zecelea FED va reduce în mod serios capacitatea Uniunii de a sprijini populația și de contribui la stabilizarea țării, fapt care ar putea avea repercusiuni asupra întregii regiuni.

               (3)

               Pentru a acoperi deficitul de finanțare care va apărea, este indicat să se utilizeze fonduri dezangajate din cel de al nouălea FED și din FED anterioare.

               (4)

               Fondurile ar trebui utilizate pentru sprijinirea populațiilor celor mai vulnerabile din Sudan, în special în zonele afectate de conflict, inclusiv Darfur, sudul Sudanului, estul Sudanului și zonele de tranziție. Acestea vor fi alocate pe baza unei decizii de finanțare care urmează să fie adoptată de Comisie. De asemenea, este necesar să se prevadă acoperirea costului măsurilor de sprijin.

               (5)

               Aceste fonduri ar trebui să facă obiectul unei gestiuni centralizate și comune și, în vederea simplificării, să fie gestionate în conformitate cu modalitățile de punere în aplicare ale celui de al zecelea FED,

         ADOPTĂ PREZENTA DECIZIE:
   Articolul 1
   (1)   Se alocă o sumă de 150 de milioane EUR din fondurile dezangajate din proiectele desfășurate în cadrul celui de al nouălea FED și în cadrul FED anterioare, în vederea sprijinirii celor mai vulnerabile populații din Sudan. Un procent de 2 % din această sumă este alocat de către Comisie pentru cheltuieli de sprijin.
   (2)   Aceste fonduri fac obiectul unei gestiuni centralizate și comune, în conformitate cu modalitățile de punere în aplicare ale celui de al zecelea FED.
   Articolul 2
   Prezenta decizie intră în vigoare în ziua următoare datei adoptării.

      Adoptată la Bruxelles, 12 iulie 2010.

            Pentru Consiliu

            Președintele

         S. LARUELLE

      (1)  JO L 247, 9.9.2006, p. 32.

      (2)  JO L 317, 15.12.2000, p. 3.

      (3)  JO L 209, 11.8.2005, p. 27.


title: Decizie a Consiliului din 22 ianuarie 2008 de numire a membrilor Comitetului Științific și Tehnic

text:
               26.1.2008

               RO

               Jurnalul Oficial al Uniunii Europene

               C 21/2

      DECIZIE A CONSILIULUI

   din 22 ianuarie 2008
   de numire a membrilor Comitetului Științific și Tehnic
   (2008/C 21/02)
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 134,
   având în vedere avizul Comisiei,
   întrucât:

               (1)

               Prin decizia sa din 25 noiembrie 2004 (1), Consiliul a numit membrii Comitetului Științific și Tehnic pentru perioada 1 mai 2004-30 aprilie 2009. Cu toate acestea, în temeiul articolului 51 alineatul (2) din Actul privind condițiile de aderare (2), comitetul ar trebui reînnoit în întregime. Prin urmare, ar trebui numiți noi membri.

               (2)

               Pentru a permite Comitetului Științific și Tehnic să exploateze la maxim gama largă de competențe necesare în îndeplinirea sarcinilor sale, acesta poate invita membri supleanți, sub rezerva normelor sale interne, să participe la întâlnirile sale,

         DECIDE:
   Articol unic
   Următorii sunt numiți membri ai Comitetului Științific și Tehnic pentru perioada cuprinsă între 22 ianuarie 2008 și 22 ianuarie 2013:

               Bertrand BARRE

               Jānis BĒRZIŅŠ

               Sten BJURSTRÖM

               Michel BOURGUIGNON

               Frank BRISCOE

               Michel CHATELIER

               Pavel CHRÁSKA

               Maurizio CUMO

               Panicos DEMETRIADES

               Daniela DIACONU

               Alan DUNCAN

               Sue ION

               Leonidas KAMARINOPOULOS

               Michael KAUFMANN

               Jørgen KJEMS

               Latchezar Krumov KOSTOV

               Zdeněk KŘÍŽ

               Walter KUTSCHERA

               Peter LÍŠKA

               Carlo LOMBARDI

               José María MARTÍNEZ-VAL PEÑALOSA

               Júlio Martins MONTALVÃO E SILVA

               Jerzy Wiktor NIEWODNICZAŃSKI

               Tom O'FLAHERTY

               Enn REALO

               Francesco ROMANELLI

               Juan Antonio RUBIO RODRIGUEZ

               Michael SAILER

               Rainer SALOMAA

               Jean-Paul SAMAIN

               Edouard SINNER

               Borut SMODIŠ

               Zoltán SZATMÁRY

               Ioan URSU

               Eugenijus USPURAS

               Theofiel VAN RENTERGEM

               Carlos VARANDAS

               Adrianus H. M. VERKOOIJEN

               Andreas M. VERSTEEGH

               Hans-Josef ZIMMER

               Sándor ZOLETNIK

      Adoptată la Bruxelles, 22 ianuarie 2008.

            Pentru Consiliu

            Președintele

         A. BAJUK

      (1)  JO C 311, 16.12.2004, p. 3.

      (2)  JO L 157, 21.6.2005, p. 203.


title: 2013/553/UE: Decizia Parlamentului European din 17 aprilie 2013 privind închiderea conturilor referitoare la execuția bugetului celui de al optulea, al nouălea și al zecelea Fond european de dezvoltare aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/159

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor referitoare la execuția bugetului celui de al optulea, al nouălea și al zecelea Fond european de dezvoltare aferent exercițiului financiar 2011
   (2013/553/UE)
   PARLAMENTUL EUROPEAN,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2010 [COM(2012) 585] și documentele de lucru ale serviciilor Comisiei care însoțesc raportul în cauză [SWD(2012) 330 și SWD(2012) 340],

               —

               având în vedere situațiile financiare și conturile de venituri și cheltuieli pentru cel de al optulea, al nouălea și al zecelea Fond european de dezvoltare aferente exercițiului financiar 2011 [COM(2012) 435 – C7-0223/2012],

               —

               având în vedere Raportul anual al Comisiei din 26 aprilie 2012 privind gestiunea financiară a celui de al optulea, al nouălea și al zecelea Fond european de dezvoltare în 2011,

               —

               având în vedere Comunicarea Comisiei intitulată „Informațiile financiare cu privire la Fondurile europene de dezvoltare” [COM(2012) 386],

               —

               având în vedere Raportul anual al Curții de Conturi referitor la activitățile finanțate de al optulea, al nouălea și al zecelea Fond european de dezvoltare (FED) privind exercițiul financiar 2011, însoțit de răspunsurile Comisiei (1), precum și rapoartele speciale ale Curții de Conturi,

               —

               având în vedere Declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2011 în temeiul articolului 287 din Tratatul privind funcționarea Uniunii Europene,

               —

               având în vedere recomandările Consiliului din 4 februarie 2013 privind descărcarea de gestiune a Comisiei referitoare la executarea operațiunilor Fondului european de dezvoltare pentru exercițiul financiar 2011 [05190/2012 – C7-0083/2013, 05191/2012 – C7-0084/2013, 05192/2012 – C7-0085/2013],

               —

               având în vedere Acordul de parteneriat dintre membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (3) și revizuit la Luxemburg la 25 iunie 2005 (4),

               —

               având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană („Decizia de asociere peste mări”) (5), modificată de Decizia 2007/249/CE a Consiliului (6),

               —

               având în vedere articolul 33 din Acordul intern din 20 decembrie 1995 dintre reprezentanții guvernelor statelor membre, reuniți în Consiliu, privind finanțarea și administrarea ajutoarelor comunitare în temeiul celui de-al doilea Protocol financiar la cea de-a patra Convenție ACP-CE (7),

               —

               având în vedere articolul 32 din Acordul intern din 18 septembrie 2000 dintre reprezentanții guvernelor statelor membre, reuniți în cadrul Consiliului, privind finanțarea și gestionarea ajutoarelor Comunității în cadrul Protocolului financiar al Acordului de parteneriat între țările din Africa, Caraibe și Pacific și Comunitatea Europeană și statele sale membre, semnat la Cotonou (Benin) la 23 iunie 2000, și privind alocarea ajutoarelor financiare destinate țărilor și teritoriilor de peste mări, pentru care se aplică dispozițiile părții a patra din Tratatul CE (8),

               —

               având în vedere comunicările Comisiei, cea din 21 aprilie 2010 intitulată „Taxe și dezvoltare: Cooperarea cu țările în curs de dezvoltare în ceea ce privește promovarea bunei guvernanțe în chestiuni fiscale”, respectiv din 13 octombrie 2011, intitulată „Abordarea viitoare a sprijinului bugetar al UE destinat țărilor terțe”,

               —

               având în vedere articolul 319 din Tratatul privind funcționarea Uniunii Europene,

               —

               având în vedere articolul 74 din Regulamentul financiar din 16 iunie 1998 aplicabil cooperării în vederea finanțării dezvoltării în temeiul celei de-a patra Convenții ACP-CE (9),

               —

               având în vedere articolul 119 din Regulamentul financiar din 27 martie 2003 aplicabil celui de al nouălea Fond european de dezvoltare (10),

               —

               având în vedere articolul 142 din Regulamentul (CE) nr. 215/2008 al Consiliului din 18 februarie 2008 privind Regulamentul financiar aplicabil celui de al zecelea Fond european de dezvoltare (11),

               —

               având în vedere articolul 76, articolul 77 a treia liniuță și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru dezvoltare (A7-0062/2013),

               1.

               ia act de conturile anuale finale ale celui de al optulea, al nouălea și al zecelea Fond european de dezvoltare, astfel cum sunt prezentate în tabelul 2 din raportul anual al Curții de Conturi;

               2.

               aprobă închiderea conturilor referitoare la execuția bugetului celui de al optulea, al nouălea și al zecelea Fond european de dezvoltare aferent exercițiului financiar 2011;

               3.

               încredințează Președintelui sarcina de a transmite prezenta decizie Consiliului, Comisiei, Curții de Justiție a Uniunii Europene, Curții de Conturi și Băncii Europene de Investiții și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 344, 12.11.2012, p. 243.

      (2)  JO C 348, 14.11.2012, p. 130.

      (3)  JO L 317, 15.12.2000, p. 3.

      (4)  JO L 287, 28.10.2005, p. 4.

      (5)  JO L 314, 30.11.2001, p. 1 și JO L 324, 7.12.2001, p. 1.

      (6)  JO L 109, 26.4.2007, p. 33.

      (7)  JO L 156, 29.5.1998, p. 108.

      (8)  JO L 317, 15.12.2000, p. 355.

      (9)  JO L 191, 7.7.1998, p. 53.

      (10)  JO L 83, 1.4.2003, p. 1.

      (11)  JO L 78, 19.3.2008, p. 1.


title: Decizia (UE, Euratom) 2016/1603 a Parlamentului European din 28 aprilie 2016 privind descărcarea de gestiune pentru execuția bugetului întreprinderii comune europene pentru ITER și pentru dezvoltarea energiei de fuziune aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/438

         DECIZIA (UE, EURATOM) 2016/1603 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului întreprinderii comune europene pentru ITER și pentru dezvoltarea energiei de fuziune aferent exercițiului financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune europene pentru ITER și pentru dezvoltarea energiei de fuziune pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune europene pentru ITER și pentru dezvoltarea energiei de fuziune pentru exercițiul financiar 2014, însoțit de răspunsul întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0052/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Decizia 2007/198/Euratom a Consiliului din 27 martie 2007 de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (4), în special articolul 5 alineatul (3),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0097/2016),

               1.

               își amână decizia de a acorda directorului întreprinderii comune europene pentru ITER și pentru dezvoltarea energiei de fuziune descărcarea de gestiune pentru execuția bugetului întreprinderii comune aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului întreprinderii comune europene pentru ITER și pentru dezvoltarea energiei de fuziune, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 33.

      (2)  JO C 422, 17.12.2015, p. 34.

      (3)  JO L 298, 26.10.2012, p. 1.

      (4)  JO L 90, 30.3.2007, p. 58.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: Decizia (UE) 2015/1734 a Consiliului din 18 septembrie 2015 de stabilire a poziției care urmează să fie adoptată în numele Uniunii Europene la cea de-a 12-a Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite amendamente la Convenția privind transporturile internaționale feroviare (COTIF) și la apendicele acesteia

text:
               29.9.2015

               RO

               Jurnalul Oficial al Uniunii Europene

               L 252/43

         DECIZIA (UE) 2015/1734 A CONSILIULUI
   din 18 septembrie 2015
   de stabilire a poziției care urmează să fie adoptată în numele Uniunii Europene la cea de-a 12-a Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite amendamente la Convenția privind transporturile internaționale feroviare (COTIF) și la apendicele acesteia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea a aderat la Convenția privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999 (denumită în continuare „Convenția COTIF”), prin Decizia 2013/103/UE a Consiliului (1).

               (2)

               Toate statele membre, cu excepția Ciprului și a Maltei, sunt părți contractante și aplică Convenția COTIF.

               (3)

               Adunarea generală instituită în conformitate cu articolul 13 alineatul (1) litera (a) din Convenția COTIF (denumită în continuare „Adunarea generală”) urmează să decidă, în cadrul celei de a 12-a sesiuni, care urmează să aibă loc în perioada 29-30 septembrie 2015, cu privire la anumite amendamente la Convenția COTIF și la apendicele D (Reguli uniforme privind contractele de utilizare a vehiculelor în traficul feroviar internațional – CUV), apendicele F (Reguli uniforme privind validarea standardelor tehnice și adoptarea de specificații tehnice uniforme aplicabile materialului feroviar destinat a fi utilizat în traficul internațional – APTU) și apendicele G (Reguli uniforme privind admiterea din punct de vedere tehnic a materialului feroviar utilizat în traficul internațional – ATMF).

               (4)

               Poziția Uniunii privind anumite puncte ar trebui adoptată în temeiul articolului 218 alineatul (9) din Tratat, întrucât deciziile privind respectivele amendamente care urmează să fie luate de Adunarea generală sunt acte cu efecte juridice, iar obiectul acestora intră în sfera de competență a Uniunii.

               (5)

               Amendamentele la Convenția COTIF au ca obiective actualizarea sarcinilor Comitetului de experți tehnici și o trimitere la definiția termenului „deținător”, în conformitate cu dreptul Uniunii, modificarea anumitor norme privind finanțarea, auditul și raportarea Organizației Interguvernamentale pentru Transporturile Internaționale Feroviare (OTIF), precum și anumite modificări administrative minore.

               (6)

               Amendamentele la apendicele D (CUV) prezentate de Secretarul general al OTIF au obiectivul de a clarifica rolurilor deținătorului și entității responsabile cu întreținerea în contractele de utilizare a vehiculelor în traficul feroviar internațional.

               (7)

               Amendamentele la apendicele F (APTU) și apendicele G (ATMF) vizează clarificarea domeniului de aplicare a acestora prin eliminarea trimiterii la „alte materiale feroviare”.

               (8)

               Amendamentele la apendicele D (CUV), apendicele F (APTU) și apendicele G (ATMF) la Convenția COTIF, precum și amendamentle la Convenția COTIF intră în sfera de competență a Uniunii și sunt conforme cu dreptul și cu obiectivele strategice ale Uniunii și, prin urmare, ar trebui susținute de către Uniune.

               (9)

               Prin urmare, poziția Uniunii, în cadrul celei de a 12-a Adunări generale ar trebui să se bazeze pe anexa la prezenta decizie,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii Europene la cea de-a 12-a Adunare generală în cadrul Convenției COTIF este în conformitate cu anexa la prezenta decizie.
   (2)   Reprezentanții Uniunii pot accepta, în cadrul Adunării generale, modificări minore ale documentelor menționate în anexa la prezenta decizie, fără o altă decizie a Consiliului.
   Articolul 2
   Deciziile adoptate de către a 12-a Adunare generală se publică în Jurnalul Oficial al Uniunii Europene, indicându-se data intrării lor în vigoare.
   Articolul 3
   Prezenta decizie intră în vigoare la data adoptării.

      Adoptată la Bruxelles, 18 septembrie 2015.

            Pentru Consiliu

            Președintele

         C. DIESCHBOURG

      (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

      ANEXĂ
      1.   Documente de referință
      Documentele referitoare la revizuirea COTIF și a apendicelor la aceasta sunt disponibile pe site-ul OTIF:
      http://www.otif.org/en/law/general-assembly/working-documents-concerning-revision-of-cotif.html.
      2.   Observații și poziții referitoare la punctele de pe ordinea de zi

         Punctul 1. Alegerea președintelui și a vicepreședinților

      Documentul: nu există.
      Exercitarea drepturilor de vot: statele membre.
      Poziție coordonată: nu există.

         Punctul 2. Adoptarea ordinii de zi

      Documente: AG 12/2, AG 12/2 Add.1.
      Exercitarea drepturilor de vot: statele membre.
      Poziție coordonată: nu există.

         Punctul 3. Constituirea comisiei de verificare

      Documentul: nu există.
      Exercitarea drepturilor de vot: statele membre.
      Poziție coordonată: nu există.

         Punctul 4. Organizarea activității și desemnarea oricărei alte comisii considerate necesare

      Documentul: nu există.
      Exercitarea drepturilor de vot: statele membre.
      Poziție coordonată: nu există.

         Punctul 5. Alegerea unui secretar general pentru perioada cuprinsă între 1 ianuarie 2016 și 31 decembrie 2018

      Documente: AG 12/5, AG 12/5.1, AG 12/5.2.
      Exercitarea drepturilor de vot: statele membre.
      Poziție coordonată: nu există.
      Ambii candidați pentru post provin din state membre ale UE (Austria și Franța).

         Punctul 6. Membrii OTIF – Situația generală

      Documentul: AG 12/6.
      Exercitarea drepturilor de vot: nu este cazul.
      Poziție coordonată: nu există.

         Punctul 7. Cadru bugetar

      Documente: AG 12/7.1, AG 12/7.2.
      Exercitarea drepturilor de vot: statele membre.
      Poziție coordonată: nu există.

         Punctul 8. Revizuirea parțială a COTIF – Convenția de bază

      Documente: AG 12/8, AG 12/8 Add. 1, AG 12/8 Add. 2.
      Exercitarea drepturilor de vot: statele membre.
      Poziție coordonată:

                  Amendamentele la articolul 3 (Cooperarea internațională) trebuie susținute (modificare de redactare pentru a înlocui trimiterea la „Comunitățile Europene” cu o trimitere la „Uniunea Europeană”).

                  Amendamentele la articolul 12 (Executarea sentințelor. Aplicarea sechestrelor) trebuie sprijinite, deoarece modifică definiția „deținătorului” în conformitate cu legislația UE.

                  Amendamentele la articolul 20 (Comitetul de experți tehnici) trebuie sprijinite, deoarece sunt necesare pentru a actualiza regulile uniforme APTU și ATMF astfel încât să rămână conforme cu legislația UE.

            Alte amendamente: nu este necesară o poziție a UE.

         Punctul 9. Revizuirea parțială a apendicelui B (Reguli uniforme CIM)

      Documentul: AG 12/9.
      Exercitarea drepturilor de vot: statele membre.
      Poziție coordonată: să ia act de raportul Secretarului general privind progresele înregistrate și continuarea lucrărilor privind revizuirea prezentului apendice.

         Punctul 10. Revizuirea parțială a apendicelui D (Reguli uniforme CUV)

      Documente: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Exercitarea drepturilor de vot: UE.
      Poziție coordonată:

                  Amendamentele la articolul 9 și la Raportul explicativ trebuie sprijinite, în conformitate cu poziția UE reprezentată la cea de a 25-a sesiune a Comitetului de revizuire al OTIF (1), deoarece clarifică rolul deținătorului și al entității însărcinate cu întreținerea, în conformitate cu legislația UE.

                  Noul articol 1a propus de Germania în documentul AG 12/10 Add. 3 a fost discutat și sprijinit de un grup de lucru al UE format din reprezentanți ai statelor membre și ai sectorului feroviar, care s-a reunit la 26 noiembrie 2014. De asemenea, o dispoziție similară există și în CIM (articolul 2 – Prescripții de drept public). Prin urmare, această propunere urmează să fie și ea susținută.

         Punctul 11. Revizuirea parțială a apendicelui F (Reguli uniforme APTU)

      Documentul: AG 12/11.
      Exercitarea drepturilor de vot: UE.
      Poziție coordonată: amendamentul la articolul 3, care vizează clarificarea domeniului de aplicare a directivei prin eliminarea sintagmei „alte materiale feroviare”, precum și modificarea relevantă a raportului explicativ, trebuie sprijinit.

         Punctul 12. Revizuirea apendicelui G (Reguli uniforme ATMF)

      Documentul: AG 12/12.
      Exercitarea drepturilor de vot: UE.
      Poziție coordonată: amendamentele la articolele 1 și 3, care vizează clarificarea domeniului de aplicare a directivei prin eliminarea sintagmei „alte materiale feroviare”, precum și modificarea relevantă a raportului explicativ, trebuie sprijinit.

         Punctul 13. Raportul explicativ revizuit și consolidat

      Documente: AG 12/13, AG 12/13 Add.1-10.
      Exercitarea drepturilor de vot: statele membre.
      Poziție coordonată: să ia act de versiunea revizuită și consolidată a raportului explicativ și să îl mandateze pe Secretarul general să includă explicațiile adoptate de prezenta Adunare generală care se referă la modificările la COTIF și la apendicele acesteia adoptate de prezenta Adunare generală. Cu toate acestea, formularea „… se aplică activităților entității responsabile cu întreținerea, sau …” se elimină din explicațiile cu privire la articolul 3a punctul 10 a doua teză. În plus, în versiunea în limba germană explicațiile cu privire la articolul 15 punctul 1 a doua teză ar trebui modificate după cum urmează:

         „In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.”

         Punctul 14. Legea unificată a căilor ferate

      Documentul: AG 12/14.
      Exercitarea drepturilor de vot: statele membre.
      Poziție coordonată: nu există.

         Punctul 15. Raportul privind activitățile Comitetului administrativ în perioada cuprinsă între 1 octombrie 2012 și 30 septembrie 2015

      Documentul: AG 12/15.
      Exercitarea drepturilor de vot: statele membre.
      Poziție coordonată: nu există.

         Punctul 16. Alegerea Comitetului administrativ pentru perioada cuprinsă între 1 octombrie 2015 și 30 septembrie 2018 (componență și președinție)

      Documentul: AG 12/16.
      Exercitarea drepturilor de vot: statele membre.
      Poziție coordonată: nu există.

         Punctul 17. Data provizorie pentru cea de a 13-a Adunare generală

      Documentul: nu există.
      Exercitarea drepturilor de vot: nu este cazul.
      Poziție coordonată: nu există.

         Punctul 18. Chestiuni diverse

      Documentul: nedisponibil.
      Exercitarea drepturilor de vot: de decis la fața locului, dacă este necesar.
      Poziție coordonată: de decis la fața locului, dacă este necesar.

         Punctul 19. Orice mandate ale Adunării generale

      Documentul: nedisponibil.
      Exercitarea drepturilor de vot: de decis la fața locului, dacă este necesar.
      Poziție coordonată: de decis la fața locului, dacă este necesar.

         Punctul 20. Rapoartele comisiilor, dacă este necesar

      Documentul: nedisponibil.
      Exercitarea drepturilor de vot: de decis la fața locului, dacă este necesar.
      Poziție coordonată: de decis la fața locului, dacă este necesar.

         Punctul 21. Adoptarea deciziilor, mandatul, recomandările și alte documente ale Adunării generale (document final)

      Documentul: nedisponibil.
      Exercitarea drepturilor de vot: statele membre.
      Poziție coordonată: de decis la fața locului, dacă este necesar.

         (1)  Decizia Consiliului din 24 iunie 2014 de stabilire a poziției care urmează să fie adoptată în numele Uniunii Europene în cadrul celei de a 25-a sesiuni a Comitetului de revizuire al OTIF în legătură cu anumite amendamente la Convenția privind transporturile internaționale feroviare (COTIF) și la apendicele acesteia (2014/699/UE), JO L 293, 9.10.2014, p. 26.


title: Decizia Consiliului din 26 iunie 2015 de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2015 care însoțește propunerea de regulament al Parlamentului European și al Consiliului privind Fondul european pentru investiții strategice și de modificare a Regulamentelor (UE) nr. 1291/2013 și (UE) nr. 1316/2013

text:
               30.6.2015

               RO

               Jurnalul Oficial al Uniunii Europene

               C 214/2

         DECIZIA CONSILIULUI
   din 26 iunie 2015
   de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2015 care însoțește propunerea de regulament al Parlamentului European și al Consiliului privind Fondul european pentru investiții strategice și de modificare a Regulamentelor (UE) nr. 1291/2013 și (UE) nr. 1316/2013
   (2015/C 214/02)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (1) al Consiliului, în special articolul 41,
   întrucât:

         DECIDE:
   Articol unic
   Poziția Consiliului privind proiectul de buget rectificativ nr. 1 al Uniunii Europene pentru exercițiul financiar 2015 a fost adoptată la 26 iunie 2015.
   Textul integral poate fi accesat pentru consultare sau descărcare pe site-ul web al Consiliului: http://www.consilium.europa.eu/

      Adoptată la Bruxelles, 26 iunie 2015.

            Pentru Consiliu

            Președintele

         E. RINKĒVIČS

      (1)  JO L 298, 26.10.2012, p. 1.

      (2)  JO L 69, 13.3.2015, p. 1.


title: Decizia (UE) 2016/2003 a Comisiei din 14 noiembrie 2016 de modificare a Deciziilor 2009/300/CE, 2011/263/UE, 2011/264/UE, 2011/382/UE, 2011/383/UE, 2012/720/UE și 2012/721/UE în vederea prelungirii perioadei de valabilitate a criteriilor ecologice de acordare a etichetei ecologice a UE pentru anumite produse [notificată cu numărul C(2016) 7218] (Text cu relevanță pentru SEE )

text:
               16.11.2016

               RO

               Jurnalul Oficial al Uniunii Europene

               L 308/59

         DECIZIA (UE) 2016/2003 A COMISIEI
   din 14 noiembrie 2016
   de modificare a Deciziilor 2009/300/CE, 2011/263/UE, 2011/264/UE, 2011/382/UE, 2011/383/UE, 2012/720/UE și 2012/721/UE în vederea prelungirii perioadei de valabilitate a criteriilor ecologice de acordare a etichetei ecologice a UE pentru anumite produse

         [notificată cu numărul C(2016) 7218]

   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (3) litera (c),
   după consultarea Comitetului pentru etichetare ecologică al Uniunii Europene,
   întrucât:

               (1)

               Decizia 2009/300/CE a Comisiei (2) expiră la 31 decembrie 2016.

               (2)

               Decizia 2011/263/UE a Comisiei (3) expiră la 31 decembrie 2016.

               (3)

               Decizia 2011/264/UE a Comisiei (4) expiră la 31 decembrie 2016.

               (4)

               Decizia 2011/382/UE a Comisiei (5) expiră la 31 decembrie 2016.

               (5)

               Decizia 2011/383/UE a Comisiei (6) expiră la 31 decembrie 2016.

               (6)

               Decizia 2012/720/UE a Comisiei (7) expiră la 14 noiembrie 2016.

               (7)

               Decizia 2012/721/UE a Comisiei (8) expiră la 14 noiembrie 2016.

               (8)

               S-a realizat o evaluare care a confirmat faptul că actualele criterii ecologice, precum și cerințele de evaluare și de verificare aferente, stabilite prin Deciziile 2009/300/CE, 2011/263/UE, 2011/264/UE, 2011/382/UE, 2011/383/UE, 2012/720/UE și 2012/721/UE, sunt relevante și adecvate. Întrucât încă nu s-a finalizat noua revizuire a actualelor criterii ecologice și a cerințelor de evaluare și de verificare aferente prevăzute în deciziile menționate, este oportun ca perioadele de valabilitate ale criteriilor ecologice respective și ale cerințelor de evaluare și de verificare aferente să fie prelungite până la 31 decembrie 2017. Prin urmare, Deciziile 2009/300/CE, 2011/263/UE, 2011/264/UE, 2011/382/UE, 2011/383/UE, 2012/720/UE și 2012/721/UE ar trebui modificate în consecință.

               (9)

               Măsurile prevăzute de prezenta decizie sunt conforme cu avizul comitetului instituit în temeiul articolului 16 din Regulamentul (CE) nr. 66/2010,

         ADOPTĂ PREZENTA DECIZIE:
   Articolul 1
   Articolul 3 din Decizia 2009/300/CE se înlocuiește cu următorul text:

      „Articolul 3
      Criteriile ecologice pentru categoria de produse «televizoare» și cerințele de evaluare și de verificare aferente sunt valabile până la 31 decembrie 2017.”

   Articolul 2
   Articolul 4 din Decizia 2011/263/UE se înlocuiește cu următorul text:

      „Articolul 4
      Criteriile ecologice pentru categoria de produse «detergenți pentru mașini de spălat vase» și cerințele de evaluare și de verificare aferente sunt valabile până la 31 decembrie 2017.”

   Articolul 3
   Articolul 4 din Decizia 2011/264/UE se înlocuiește cu următorul text:

      „Articolul 4
      Criteriile ecologice pentru categoria de produse «detergenți de rufe» și cerințele de evaluare și de verificare aferente sunt valabile până la 31 decembrie 2017.”

   Articolul 4
   Articolul 4 din Decizia 2011/382/UE se înlocuiește cu următorul text:

      „Articolul 4
      Criteriile ecologice pentru categoria de produse «detergenți pentru spălarea manuală a vaselor» și cerințele de evaluare și de verificare aferente sunt valabile până la 31 decembrie 2017.”

   Articolul 5
   Articolul 4 din Decizia 2011/383/UE se înlocuiește cu următorul text:

      „Articolul 4
      Criteriile ecologice pentru categoria de produse «detergenți universali și detergenți pentru instalații sanitare» și cerințele de evaluare și de verificare aferente sunt valabile până la 31 decembrie 2017.”

   Articolul 6
   Articolul 3 din Decizia 2012/720/UE se înlocuiește cu următorul text:

      „Articolul 3
      Criteriile ecologice pentru categoria de produse «detergenți de uz industrial și instituțional pentru mașinile de spălat vase automate» și cerințele de evaluare și de verificare aferente sunt valabile până la 31 decembrie 2017.”

   Articolul 7
   Articolul 3 din Decizia 2012/721/UE se înlocuiește cu următorul text:

      „Articolul 3
      Criteriile ecologice pentru categoria de produse «detergenți de rufe de uz industrial și instituțional» și cerințele de evaluare și de verificare aferente sunt valabile până la 31 decembrie 2017.”

   Articolul 8
   Prezenta decizie se adresează statelor membre.

      Adoptată la Bruxelles, 14 noiembrie 2016.

            Pentru Comisie

         Karmenu VELLA

            Membru al Comisiei

      (1)  JO L 27, 30.1.2010, p. 1.

      (2)  Decizia 2009/300/CE a Comisiei din 12 martie 2009 de stabilire a criteriilor ecologice revizuite de acordare a etichetei ecologice comunitare pentru televizoare (JO L 82, 28.3.2009, p. 3).

      (3)  Decizia 2011/263/UE a Comisiei din 28 aprilie 2011 de stabilire a criteriilor ecologice de acordare a etichetei ecologice a UE pentru detergenți pentru mașini de spălat vase (JO L 111, 30.4.2011, p. 22).

      (4)  Decizia 2011/264/UE a Comisiei din 28 aprilie 2011 de stabilire a criteriilor ecologice de acordare a etichetei ecologice a UE pentru detergenți de rufe (JO L 111, 30.4.2011, p. 34).

      (5)  Decizia 2011/382/UE a Comisiei din 24 iunie 2011 de stabilire a criteriilor ecologice de acordare a etichetei ecologice a UE pentru detergenții pentru spălarea manuală a vaselor (JO L 169, 29.6.2011, p. 40).

      (6)  Decizia 2011/383/UE a Comisiei din 28 iunie 2011 de stabilire a criteriilor ecologice de acordare a etichetei ecologice a UE pentru detergenții universali și detergenții pentru instalații sanitare (JO L 169, 29.6.2011, p. 52).

      (7)  Decizia 2012/720/UE a Comisiei din 14 noiembrie 2012 de stabilire a criteriilor ecologice de acordare a etichetei ecologice a UE pentru detergenții de uz industrial și instituțional pentru mașinile de spălat vase automate (JO L 326, 24.11.2012, p. 25).

      (8)  Decizia 2012/721/UE a Comisiei din 14 noiembrie 2012 de stabilire a criteriilor ecologice de acordare a etichetei ecologice a UE pentru detergenții de rufe de uz industrial și instituțional (JO L 326, 24.11.2012, p. 38).


title: Decizia (UE) 2016/1234 a Consiliului din 26 iulie 2016 de numire a doi supleanți, propuși de Republica Italiană, în cadrul Comitetului Regiunilor

text:
               28.7.2016

               RO

               Jurnalul Oficial al Uniunii Europene

               L 202/42

         DECIZIA (UE) 2016/1234 A CONSILIULUI
   din 26 iulie 2016
   de numire a doi supleanți, propuși de Republica Italiană, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Două locuri de supleant în cadrul Comitetului Regiunilor au devenit vacante ca urmare a încheierii mandatelor în temeiul cărora au fost propuși domnul Carlo FIDANZA [(Assessore di Veleso (CO)]și domnul Giuseppe VARACALLI [Sindaco del Comune di Gerace (RC)],

         ADOPTĂ PREZENTA DECIZIE:
   Articolul 1
   Sunt numiți în calitatea de supleant în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               Sig. Carlo FIDANZA, Consigliere del Comune di Rosazza (BI) (schimbare de mandat);

               —

               Sig. Giuseppe VARACALLI, Consigliere del Comune di Gerace (RC) (schimbare de mandat).

         Articolul 2
   Prezenta decizie intră în vigoare la data adoptării.

      Adoptată la Bruxelles, 26 iulie 2016.

            Pentru Consiliu

            Președintele

         M. LAJČÁK

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2017/1441 Comisiei din 30 iunie 2017 privind schema de ajutor notificată de Polonia, intitulată „Schemă de ajutor pentru producătorii de lapte” [SA.45447 (2016/C) (ex 2016/N)] [notificată cu numărul C(2017) 4359]

text:
               9.8.2017

               RO

               Jurnalul Oficial al Uniunii Europene

               L 206/8

         DECIZIA (UE) 2017/1441 COMISIEI
   din 30 iunie 2017
   privind schema de ajutor notificată de Polonia, intitulată „Schemă de ajutor pentru producătorii de lapte” [SA.45447 (2016/C) (ex 2016/N)]

         [notificată cu numărul C(2017) 4359]

   (Numai textul în limba polonă este autentic)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf,
   După invitarea părților interesate să își prezinte observațiile în conformitate cu dispoziția menționată mai sus,
   întrucât:
   1.   PROCEDURĂ

               (1)

               Printr-o scrisoare din 23 mai 2016, Polonia a notificat, în conformitate cu articolul 108 alineatul (3) din TFUE, o schemă de ajutor pentru producătorii de lapte („schema de ajutor”).

               (2)

               Polonia a prezentat informații suplimentare printr-o scrisoare din 1 iunie 2016. Printr-o scrisoare din 11 iulie 2016, Comisia a solicitat informații suplimentare, pe care autoritățile poloneze le-au furnizat printr-o scrisoare din 15 iulie 2016.

               (3)

               Printr-o scrisoare din 16 septembrie 2016 (1) („decizia de inițiere”), Comisia a informat Polonia că a decis să inițieze procedura prevăzută la articolul 108 alineatul (2) din TFUE în legătură cu schema de ajutor respectivă. În aceeași scrisoare, Comisia exprima îndoieli cu privire la compatibilitatea schemei de ajutor cu piața internă.

               (4)

               Printr-o scrisoare din 12 octombrie 2016, Polonia a transmis informații referitoare la decizia de inițiere.

               (5)

               Decizia de inițiere a fost publicată în Jurnalul Oficial al Uniunii Europene. (2) Comisia a invitat părțile interesate să își transmită observațiile în termen de o lună.

               (6)

               Comisia nu a primit nicio observație de la părți interesate și a informat Polonia în acest sens printr-o scrisoare din 13 ianuarie 2017.

               (7)

               Prin scrisori din 14 noiembrie 2016 și 13 ianuarie 2017, Comisia a solicitat Poloniei informații suplimentare. Polonia a răspuns la aceste scrisori printr-o scrisoare din 20 ianuarie 2017.

         2.   ISTORICUL DOSARULUI

               (8)

               În sectorul laptelui și al produselor lactate, limitarea cantitativă a producției („sistemul de cote pentru lapte”) a reprezentat timp de mulți ani un instrument esențial al politicii de piață. Introdus în 1984, acest sistem a fost prelungit de mai multe ori, cel mai recent până la 31 martie 2015 prin Regulamentul (CE) nr. 1234/2007 al Consiliului (3) („Regulamentul privind OCP unică”). Prin urmare, ultimul an de cote a fost 2014/2015. Principalul obiectiv al sistemului de cote pentru lapte era reducerea dezechilibrului dintre cerere și ofertă pe piața respectivă și a surplusurilor structurale rezultante, ajungându-se astfel la un echilibru mai bun al pieței. S-a aplicat o taxă pentru cantitățile de lapte colectate sau vândute spre consum direct care depășeau un anumit prag de garantare. Această taxă trebuia plătită de statele membre de îndată ce cota națională era depășită. Statele membre trebuiau să verse Fondului european de garantare agricolă (FEGA) taxa corespunzătoare depășirii cotei lor naționale, redusă cu o valoare forfetară de 1 % pentru a ține cont de cazurile de faliment sau de incapacitate definitivă a anumitor producători de a se achita de contribuția lor la plata taxei datorate. Statele membre erau apoi obligate să repartizeze sarcina taxei între producătorii care contribuiseră la depășire. Producătorii respectivi erau obligați, față de statul membru în cauză, să își achite contribuția la taxa datorată, din cauza faptului că depășiseră cantitatea care le era alocată. (4)

               (9)

               În anul de cote 2014/2015, cota națională alocată furnizorilor angro (producători de lapte) din Polonia a fost depășită cu 580,3 milioane kg, fiind astfel necesară plata către bugetul Uniunii a unei taxe de 659,8 milioane PLN (aproximativ 152,7 milioane EUR). Producătorii de lapte polonezi care și-au depășit cotele individuale trebuiau să plătească o taxă de depășire a cotei pentru lapte conform unui tarif de 90,98 PLN per 100 kg de cantitate excedentară.

               (10)

               În martie 2015, în contextul unor prețuri scăzute la lapte și a unor dificultăți financiare în sectorul laptelui, Regulamentul (CE) nr. 595/2004 al Comisiei (5) a fost modificat prin Regulamentul de punere în aplicare (UE) 2015/517 al Comisiei (6) în scopul ușurării sarcinii financiare pentru producătorii care trebuiau să plătească o taxă pe excedent legată de anul de cote 2014/2015.

               (11)

               Pe această bază, Polonia a adoptat norme care permiteau producătorilor de lapte polonezi în cauză să plătească în trei tranșe taxa pentru depășirea cotei de lapte (7). Prima tranșă, reprezentând cel puțin o treime din taxa datorată, trebuia plătită de producătorii de lapte respectivi până la 30 septembrie 2015, iar până la 30 septembrie 2016 trebuia plătită o altă sumă de cel puțin o treime din totalul taxei. Soldul taxei datorate trebuia achitat până la 30 septembrie 2017. Au fost aplicate sisteme pentru plata în tranșe în conformitate cu condițiile stabilite în Regulamentul (UE) nr. 1408/2013 al Comisiei (8).

               (12)

               Astfel cum s-a precizat mai sus în considerentul 1, la 23 mai 2016 Polonia a notificat Comisiei o schemă de ajutor care ar permite anularea taxei neplătite datorate („taxa datorată”) de producătorii de lapte pentru depășirea cotelor individuale în anul de cote 2014/2015.

         3.   DESCRIERE

               (13)

               Temeiul juridic național al schemei de ajutor este constituit de o rezoluție a Cabinetului care instituie o schemă de ajutor pentru producătorii de lapte (9) („rezoluția Cabinetului”) și de Legea finanțelor publice (10).

               (14)

               În conformitate cu rezoluția Cabinetului, ministrul agriculturii și dezvoltării rurale poate emite, în urma unei cereri depuse de un producător de lapte, o decizie prin care acordă o anulare integrală sau parțială a taxei datorate.

               (15)

               În conformitate cu rezoluția Cabinetului, ajutorul poate fi acordat producătorilor de lapte care:

                           (a)

                           sunt întreprinderi mici și mijlocii și,

                           (b)

                           în anul de cote 2014/2015, au introdus pe piață o cantitate de lapte sau de produse lactate care a depășit cota individuală disponibilă într-o anumită zi a anului, conform situației la 31 martie 2015, și trebuiau să plătească taxa stabilită în Regulamentul privind OCP unică și

                           (c)

                           au plătit prima tranșă a taxei datorate și

                           (d)

                           îndeplinesc condițiile pentru anularea creanțelor bugetare prevăzute la articolele 56 și 57 din Legea finanțelor publice; cu alte cuvinte, anularea va fi aplicabilă dacă:

                                       (i)

                                       o persoană fizică a decedat fără a lăsa niciun activ sau a lăsat active care, conform unor prevederi separate, sunt scutite de la executare sau a lăsat articole de uz casnic cotidian cu o valoare maximă totală de 6 000 PLN;

                                       (ii)

                                       o persoană juridică a fost radiată din registrul relevant al persoanelor juridice și, în același timp, nu are niciun activ care poate fi executat pentru plata taxei datorate, iar răspunderea pentru creanța bugetară nu a fost transferată prin lege unei terțe părți;

                                       (iii)

                                       există motive rezonabile pentru a suspecta că procedura de executare nu va duce la obținerea unei sume care să depășească costurile eforturilor de recuperare și de executare a taxei datorate sau procedura de executare s-a desfășurat fără succes;

                                       (iv)

                                       o unitate organizațională fără personalitate juridică a fost lichidată;

                                       (v)

                                       este în interesul vital al debitorului sau în interesul public;

                                       (vi)

                                       este justificată de motive sociale sau economice, în special de capacitatea debitorului de a plăti și de un interes legitim al Trezoreriei de Stat.

               (16)

               În conformitate cu rezoluția Cabinetului, ajutorul poate fi acordat cu începere de la data la care Comisia adoptă o decizie pozitivă cu privire la compatibilitatea schemei de ajutor cu piața internă, până la 31 octombrie 2017.

         4.   MOTIVELE PENTRU INIȚIEREA PROCEDURII PREVĂZUTE LA ARTICOLUL 108 ALINEATUL (2) DIN TFUE

               (17)

               Potrivit evaluării realizate de Comisie în decizia de inițiere, au fost îndeplinite toate condițiile pentru existența unui ajutor prevăzute la articolul 107 alineatul (1) din TFUE (considerentele 28-33 din decizia de inițiere).

               (18)

               În ceea ce privește chestiunea compatibilității cu piața internă, Comisia a remarcat faptul că ajutorul nu se califica pentru derogările prevăzute la articolul 107 alineatul (2) literele (a), (b) și (c) din TFUE sau la articolul 107 alineatul (3) literele (a), (b) și (d) din TFUE (considerentele 35-36 din decizia de inițiere).

               (19)

               În plus, Comisia avea îndoieli cu privire la aplicabilitatea articolului 107 alineatul (3) litera (c) din TFUE, dat fiind că ajutorul nu părea să corespundă niciuneia dintre categoriile de ajutoare prevăzute în normele privind ajutoarele de stat aplicabile în sectorul agricol, și anume Regulamentul (UE) nr. 702/2014 al Comisiei (11), Orientările Uniunii Europene privind ajutoarele de stat în sectoarele agricol și forestier și în zonele rurale pentru perioada 2014-2020 (12) („orientările pentru sectorul agricol”), Orientările privind ajutoarele de stat pentru salvarea și restructurarea întreprinderilor nefinanciare aflate în dificultate (13) („orientările pentru salvare și restructurare”) sau Regulamentul (UE) nr. 1408/2013 (considerentele 37-39 și 48-49 din decizia de inițiere). Mai mult, ajutorul nu părea să faciliteze dezvoltarea sectorului laptelui în sensul articolului 107 alineatul (3) litera (c) din TFUE.

               (20)

               De asemenea, din decizia de inițiere a rezultat faptul că schema de ajutor părea să reprezinte o încălcare a dispozițiilor Regulamentului privind OCP unică, care reglementează taxa pentru lapte (considerentele 40-47 din decizia de inițiere).

         5.   OBSERVAȚII DIN PARTEA POLONIEI

               (21)

               Polonia nu a prezentat nicio observație menită să soluționeze semnele de întrebare apărute atunci când a fost inițiată procedura oficială de investigare. Cu toate acestea, în scrisorile din 12 octombrie 2016 și din 20 ianuarie 2017, Polonia a explicat că ajutorul nu a fost și nu va fi implementat în Polonia, dată fiind absența unei decizii pozitive din partea Comisiei (a se vedea considerentul 16).

         6.   OBSERVAȚIILE PĂRȚILOR INTERESATE

               (22)

               Comisia nu a primit observații de la părțile interesate.

         7.   EVALUAREA EXISTENȚEI AJUTORULUI DE STAT

               (23)

               În conformitate cu articolul 107 alineatul (1) din TFUE, „[c]u excepția derogărilor prevăzute de tratate, sunt incompatibile cu piața internă ajutoarele acordate de state sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producerii anumitor bunuri, în măsura în care acestea afectează schimburile comerciale dintre statele membre”.

               (24)

               Calificarea unei măsuri drept ajutor în sensul articolului 107 alineatul (1) din TFUE presupune, prin urmare, îndeplinirea cumulativă a următoarelor condiții: (i) măsura trebuie să fie imputabilă statului și să fie finanțată din resurse de stat; (ii) măsura trebuie să confere un avantaj beneficiarului său; (iii) acest avantaj trebuie să fie selectiv; și (iv) măsura trebuie să denatureze concurența sau să constituie o amenințare de denaturare a concurenței și să afecteze schimburile comerciale dintre statele membre.

      Ajutoare acordate de stat sau prin intermediul resurselor de stat

               (25)

               Schema de ajutor prevede anularea taxei datorate. Ea decurge din dispoziții naționale și, prin urmare, este imputabilă statului. De asemenea, ea este finanțată de la bugetul de stat, în sensul că taxa a fost deja plătită de Polonia către FEGA și acum statul polonez, prin anularea taxei datorate, renunță la venituri care ar putea fi folosite în alte scopuri. Renunțarea la venituri care altfel ar fi fost plătite statului constituie un transfer de resurse de stat (14).

      Avantaj selectiv/Întreprinderi

               (26)

               Beneficiarii potențiali ai schemei de ajutor sunt anumite exploatații agricole producătoare de lapte din Polonia (considerentul 15) (15).

               (27)

               Un avantaj în sensul articolului 107 alineatul (1) din TFUE este orice beneficiu economic pe care o întreprindere nu l-ar fi putut obține în condiții normale de piață, adică în absența intervenției statului (16). Pentru a constitui un ajutor, măsura trebuie să confere beneficiarului avantaje prin care acesta este scutit de taxe care ar fi în mod normal suportate din bugetul său.

               (28)

               Jurisprudența recentă, și anume hotărârea Tribunalului în cauza T-538/11 Regatul Belgiei/Comisia Europeană, a reiterat faptul că „noțiunea de cheltuieli care grevează în mod normal bugetul unei întreprinderi include, printre altele, costurile suplimentare pe care întreprinderile trebuie să le suporte din cauza obligațiilor care au la origine legi, acte cu putere de lege sau convenții care se aplică unei activități economice” (17).

               (29)

               Costurile, precum taxa pentru lapte în cazul de față, sunt cheltuieli pe care un producător de lapte trebuie să le suporte din propriul său buget în cadrul desfășurării activității sale normale. Obligația de a plăti taxa pentru lapte decurge din Regulamentul privind OCP unică și din normele naționale privind organizarea pieței laptelui și a produselor lactate (a se vedea considerentele 8-10). Dacă anumite întreprinderi sunt scutite integral sau parțial de asemenea cheltuieli, atunci ele beneficiază de un avantaj.

               (30)

               Prin urmare, Comisia consideră că schema de ajutor conferă un avantaj selectiv producătorilor de lapte.

      Denaturarea concurenței și efectul asupra schimburilor comerciale

               (31)

               Curtea de Justiție a susținut în mod constant faptul că, în general, îmbunătățirea poziției concurențiale a unei întreprinderi ca urmare a acordării unui ajutor de stat denaturează concurența cu alte întreprinderi concurente care nu au beneficiat de acest ajutor (18). Ajutorul pentru o întreprindere care își desfășoară activitatea pe o piață deschisă comerțului în interiorul Uniunii este susceptibil să afecteze schimburile comerciale dintre statele membre (19). În interiorul Uniunii există un comerț substanțial cu produse agricole, inclusiv cu lapte (20), iar Polonia este unul dintre cei mai mari producători de lapte din Uniune (21).

               (32)

               Schema de ajutor evaluată în prezenta decizie este destinată să sprijine activități din sectorul agricol, în special activitățile exploatațiilor de producere a laptelui și a produselor lactate. Astfel cum s-a descris mai sus, comerțul cu produsele provenind de la exploatațiile de producere a laptelui și a produselor lactate se practică în cadrul Uniunii. Prin urmare, Comisia este de părere că schema în discuție afectează schimburile comerciale dintre statele membre.

               (33)

               Dat fiind volumul mare de schimburi comerciale cu produse agricole, se poate porni de la premisa că schema în cauză denaturează sau amenință să denatureze concurența și afectează schimburile comerciale dintre statele membre.

      Concluzie privind existența ajutorului

               (34)

               Prin urmare, se poate concluziona că schema de ajutor constituie ajutor de stat în sensul articolului 107 alineatul (1) din TFUE.

         8.   EVALUAREA LEGALITĂȚII AJUTORULUI

               (35)

               În conformitate cu articolul 108 alineatul (3) din TFUE, statele membre au obligația de a informa Comisia cu privire la orice plan de acordare a unui ajutor și nu trebuie să pună în aplicare acest ajutor până când Comisia nu îl autorizează ca fiind compatibil (clauza de standstill).

               (36)

               Schema de ajutor a fost notificată Comisiei la 23 mai 2016 și nu a fost pusă în aplicare. Prin urmare, Polonia și-a respectat obligația care îi revine în temeiul articolului 108 alineatul (3) din TFUE.

         9.   EVALUAREA COMPATIBILITĂȚII

               (37)

               În măsura în care schema de ajutor constituie ajutor de stat în sensul articolului 107 alineatul (1) din TFUE, compatibilitatea sa trebuie evaluată în lumina normelor relevante privind ajutoarele de stat în sectorul agricol. Conform jurisprudenței constante, sarcina de a demonstra că o măsură este compatibilă cu piața internă îi revine statului membru (22). Comisia remarcă faptul că autoritățile poloneze nu au prezentat nicio informație cu privire la motivul pentru care schema de ajutor ar putea fi considerată compatibilă cu piața internă în temeiul oricăruia dintre instrumentele privind ajutoarele de stat ale Comisiei, în special cele enumerate mai jos.

               (38)

               După cum s-a arătat deja în decizia de inițiere, schema de ajutor evaluată nu corespunde niciuneia dintre categoriile de ajutor prevăzute în orientările pentru sectorul agricol sau în Regulamentul (UE) nr. 702/2014. În absența oricăror observații relevante din partea Poloniei, Comisia remarcă faptul că semnele sale de întrebare cu privire la aplicabilitatea orientărilor pentru sectorul agricol sau a Regulamentului (UE) nr. 702/2014 se confirmă.

               (39)

               Mai mult, după cum s-a arătat deja în decizia de inițiere, ajutorul în temeiul schemei evaluate nu îndeplinește criteriile unui ajutor pentru întreprinderile aflate în dificultate în sensul orientărilor pentru salvare și restructurare. În absența oricăror observații relevante din partea Poloniei, Comisia remarcă faptul că semnele sale de întrebare cu privire la aplicabilitatea orientărilor pentru salvare și restructurare se confirmă.

               (40)

               În plus, în absența oricăror observații relevante din partea Poloniei în ceea ce privește ajutorul de minimis, Comisia remarcă faptul că semnele sale de întrebare cu privire la aplicabilitatea Regulamentului (UE) nr. 1408/2013 se confirmă.

               (41)

               În notificarea sa, Polonia a făcut trimitere la punctul 30 din orientările pentru sectorul agricol. Potrivit punctului 30 din orientările pentru sectorul agricol, Comisia evaluează schemele de ajutor care nu intră sub incidența orientărilor pentru sectorul agricol sau a oricăror alte norme relevante privind ajutoarele de stat, de la caz la caz, direct pe baza articolului 107 alineatul (3) din TFUE, ținând cont de normele stabilite la articolele 107, 108 și 109 din TFUE, de politica agricolă comună și, prin analogie, de orientările pentru sectorul agricol, acolo unde este posibil. Statele membre care notifică ajutoare de stat ce nu intră în domeniul de aplicare al orientărilor pentru sectorul agricol trebuie să demonstreze faptul că ajutoarele de stat în cauză îndeplinesc principiile comune de evaluare stabilite în partea I capitolul 3 din orientările pentru sectorul agricol. Comisia aprobă măsurile respective numai în cazul în care contribuția pozitivă la dezvoltarea sectorului depășește în mod clar riscurile de denaturare a concurenței în cadrul pieței interne și de afectare a schimburilor comerciale dintre statele membre.

               (42)

               În cazurile de ajutor care intră sub incidența articolului 107 alineatul (3) din TFUE, Comisia dispune de o largă marjă de apreciere (23).

               (43)

               Articolul 107 alineatul (3) din TFUE menționează patru tipuri de cazuri în care ajutorul de stat poate fi considerat compatibil cu piața comună. Comisia consideră că derogările prevăzute la articolul 107 alineatul (3) literele (a), (b) și (d) din TFUE nu sunt aplicabile în cazul de față, deoarece schema de ajutor respectivă nu este menită nici să promoveze dezvoltarea economică a unor regiuni în care nivelul de trai este anormal de scăzut sau în care există un grad de ocupare a forței de muncă extrem de scăzut, nici pentru realizarea unor proiecte de interes european comun sau pentru remedierea unei perturbări grave a economiei, nici pentru promovarea culturii sau a conservării patrimoniului.

               (44)

               În temeiul articolului 107 alineatul (3) litera (c) din TFUE, ajutoarele care vizează facilitarea dezvoltării anumitor activități economice sau a anumitor regiuni economice pot fi considerate compatibile cu piața comună atunci când nu afectează condițiile schimburilor comerciale într-o măsură care contravine interesului comun.

               (45)

               Pentru a fi compatibile cu articolul 107 alineatul (3) litera (c) din TFUE, ajutoarele trebuie să urmărească un obiectiv de interes comun. În acest sens, ajutoarele din sectorul agricol ar trebui să fie aliniate în special la normele privind organizarea comună a piețelor produselor agricole. În cazul în care există o reglementare a organizării comune a pieței într-un anumit domeniu, statele membre sunt obligate să se abțină de la luarea oricărei măsuri care ar putea-o submina sau care ar putea crea excepții de la aceasta (24).

               (46)

               În sectorul laptelui și al produselor lactate, normele în cauză sunt stabilite prin Regulamentul privind OCP unică și prin Regulamentul (CE) nr. 595/2004. Regulamentul (CE) nr. 595/2004 stabilește norme detaliate pentru aplicarea unei taxe în sectorul laptelui și al produselor lactate în ceea ce privește, printre altele, plata taxei respective. O modificare introdusă prin Regulamentul de punere în aplicare (UE) 2015/517 permitea statelor membre să decidă ca suma taxei datorate aferente perioadei de 12 luni care începea la 1 aprilie 2014 să fie plătită până la 30 septembrie 2017 în trei tranșe anuale, fără dobândă. Regulamentul privind OCP unică nu prevede alte excepții în ceea ce privește plata taxei. Polonia a utilizat permisiunea menționată prin folosirea ajutoarelor de minimis. În plus, schema de ajutor actuală prevede anularea taxei (a doua și a treia tranșă) pentru fermierii care și-au depășit cantitatea disponibilă și, prin urmare, conform normelor privind organizarea comună a piețelor produselor agricole, trebuie să plătească taxa către statul polonez. Scutirea anumitor producători de lapte polonezi de la obligația de a plăti taxa ar submina sistemul de cote și ar denatura concurența cu producătorii care și-au respectat cotele și cu cei care au luat măsuri ca să-și plătească taxele individuale datorate (25).

               (47)

               Pe această bază, Comisia consideră că anularea taxei pentru lapte nu este compatibilă cu Regulamentul privind OCP unică și cu Regulamentul (CE) nr. 595/2004 și, prin urmare, cu normele privind organizarea comună a piețelor produselor agricole în ceea ce privește sistemul de cote pentru lapte.

               (48)

               Anularea taxei pentru lapte este doar un instrument care are ca scop îmbunătățirea situației financiare a întreprinderilor, dar care nu contribuie în niciun fel la dezvoltarea sectorului, nici nu urmărește un obiectiv de interes comun și nici nu este compatibil cu normele privind OCP.

               (49)

               Mai mult, dacă o măsură de ajutor de stat presupune o încălcare nedisociabilă a dreptului Uniunii, ajutorul nu poate fi declarat compatibil cu piața internă (26).

               (50)

               În consecință, schema de ajutor nu poate fi considerată compatibilă cu piața internă.

      Concluzie privind compatibilitatea

               (51)

               Având în vedere cele de mai sus, Comisia constată că schema de ajutor notificată constituie ajutor de stat în sensul articolului 107 alineatul (1) din TFUE, ceea ce înseamnă că este incompatibilă cu piața internă.

               (52)

               Întrucât schema de ajutor nu a fost pusă în aplicare (considerentul 21), nu este necesară recuperarea ajutorului de stat,

         ADOPTĂ PREZENTA DECIZIE:
   Articolul 1
   Schema de ajutor pentru producătorii de lapte notificată de Polonia la 23 mai 2016 constituie ajutor de stat în sensul articolului 107 alineatul (1) din TFUE. Acest ajutor de stat este incompatibil cu piața internă. Prin urmare, autoritățile poloneze nu pot implementa ajutorul.
   Articolul 2
   Polonia informează Comisia, în termen de două luni de la notificarea prezentei decizii, cu privire la măsurile luate în vederea respectării acesteia.
   Articolul 3
   Prezenta decizie se adresează Republicii Polone.

      Adoptată la Bruxelles, 30 iunie 2017.

            Pentru Comisie

         Phil HOGAN

            Membru al Comisiei

      (1)  C() final.

      (2)  JO C 406, 4.11.2016, p. 86.

      (3)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).

      (4)  În Polonia, această obligație era stabilită prin Legea din 20 aprilie 2004 privind organizarea pieței laptelui și a produselor lactate (Monitorul Oficial nr. 93 din 2004, punctul 897, cu modificările ulterioare).

      (5)  Regulamentul (CE) nr. 595/2004 al Comisiei din 30 martie 2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și al produselor lactate (JO L 94, 31.3.2004, p. 22).

      (6)  Regulamentul de punere în aplicare (UE) 2015/517 al Comisiei din 26 martie 2015 de modificare a Regulamentului (CE) nr. 595/2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și al produselor lactate (JO L 82, 27.3.2015, p. 73).

      (7)  Regulamentul Cabinetului din 29 iulie 2015 privind defalcarea pe tranșe de către Agenția Pieței Agricole a taxei datorate de producătorii de lapte pentru depășirea cotelor individuale în anul de cote 2014/2015 (Monitorul Oficial 2015, punctul 1105) [Rozporządzenie Rady Ministrów z dnia 29 lipca 2015 r. w sprawie realizacji przez Agencję Rynku Rolnego zadania polegającego na rozkładaniu na raty opłaty należnej od producentów mleka za przekroczenie kwot indywidualnych w roku kwotowym 2014/2015, Dz. U. 2015, poz. 1105].

      (8)  Regulamentul (UE) nr. 1408/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul agricol (JO L 352, 24.12.2013, p. 9).

      (9)  Rezoluția Cabinetului din 19 mai 2016 de instituire a unei scheme de ajutor pentru producătorii de lapte [Uchwała Rady Ministrów z dnia 19 maja 2016 r. w sprawie ustanowienia programu pomocy producentom mleka].

      (10)  Legea finanțelor publice din 27 august 2009 (Monitorul Oficial 2013, punctul 885, cu modificările ulterioare) [Ustawa z dnia 27 sierpnia 2009 r. o finansach publicznych (Dz.U. z 2013 r., poz. 885, z późn. zm.)].

      (11)  Regulamentul (UE) nr. 702/2014 al Comisiei din 25 iunie 2014 de declarare a anumitor categorii de ajutoare în sectoarele agricol și forestier și în zonele rurale ca fiind compatibile cu piața internă, în aplicarea articolelor 107 și 108 din Tratatul privind funcționarea Uniunii Europene (JO L 193, 1.7.2014, p. 1).

      (12)  JO C 204, 1.7.2014, p. 1.

      (13)  JO C 249, 31.7.2014, p. 1.

      (14)  A se vedea hotărârea în cauza Franța/Ladbroke Racing Ltd și Comisia, C-83/98 P, EU:C:2000:248, punctele 48-51.

      (15)  În decizia de inițiere (considerentul 31, nota de subsol 8), Comisia a ridicat semne de întrebare în special în ceea ce privește probabilitatea ca anumiți beneficiari să obțină efectiv avantaje de pe urma ajutorului. Autoritățile poloneze nu au furnizat însă nicio informație care să permită Comisiei să clarifice aceste semne de întrebare.

      (16)  A se vedea hotărârea în cauzele SFEI și alții, C-39/94, EU:C:1996:285, punctul 60, și Spania/Comisia, C-342/96, EU:C:1999:210, punctul 41.

      (17)  EU:T:2015:188, punctul 76.

      (18)  A se vedea hotărârea în cauza Philip Morris Holland BV/Comisia, C-730/79, EU:C:1980:209, punctele 11 și 12.

      (19)  A se vedea, în special, hotărârea în cauza Republica Franceză/Comisia, C-102/87, EU:C:1988:391, punctul 19.

      (20)  În 2015, comerțul în interiorul Uniunii s-a ridicat la peste 4,5 miliarde EUR pentru lapte și la peste 28 de miliarde EUR pentru toate produsele lactate. Sursa: Eurostat.

      (21)  În 2015, Polonia era al cincilea cel mai mare producător de lapte de vacă din Uniune, producând peste 10 milioane de tone de lapte. Sursa: Eurostat.

      (22)  A se vedea hotărârea în cauzele Italia/Comisia, C-364/90, EU:C:1993:157, punctul 20, Freistaat Sachsen și alții/Comisia, cauzele conexate T-132/96 și T-143/96, EU:T:1999:326, punctul 140, și Italia/Comisia, C-372/97, EU:C:2004:234, punctul 81.

      (23)  A se vedea, de exemplu, hotărârea în cauzele SFEI și alții, C-39/94, EU:C:1996:285, punctul 36, și Vlaamse Gewest/Comisia, T-214/95, EU:T:1998:77, punctul 86.

      (24)  A se vedea, de exemplu, hotărârea în cauza Franța/Comisia, C-456/00, EU:C:2002:753, punctele 30-33.

      (25)  În prezent, este în curs o procedură de constatare a neîndeplinirii obligațiilor împotriva Italiei din motivul necolectării taxelor pentru lapte datorate de producătorii italieni (cauza C-433/15).

      (26)  A se vedea, de exemplu, hotărârea în cauzele Germania/Comisia, C-156/98, EU:C:2000:467, punctul 78, și Régie Networks/Rhône Alpes Bourgogne, C-333/07, EU:C:2008:764, punctele 94-116.